**1.1 Τίτλος Διδακτικής Πρακτικής**

**Τίτλος** : « **Περικλής και Σωκράτης: μια αντιπαράθεση»**

**1.2 Εμπλεκόμενες γνωστικές περιοχές**

**Γνωστικό/-ά αντικείμενο/-α της Διδακτικής Πρακτικής:** Αρχαία Ελληνική Ιστορία

**1.3 Σκοπός & Στόχοι της Διδακτικής Πρακτικής**

**Γενικός Σκοπός**

Το σενάριο αυτό συνιστά μια διαθεματική πρόταση για τη διδασκαλία της Ιστορίας η οποία εμπεριέχει στοιχεία ιστορίας, φιλοσοφίας και πολιτικής σκέψης. Στόχος η εμβάθυνση στα ιστορικά γεγονότα, η ανίχνευση του ρόλου της προσωπικότητας στην εξέλιξη της Ιστορίας, η φιλοσόφηση του ρόλου του πνεύματος στη διαμόρφωση του παγκόσμιου πολιτισμού και, τελικά, η επιχειρούμενη απάντηση στο δίλημμα: οικονομικοπολιτική ισχύς ή δύναμη του πνεύματος;

**Επιμέρους Στόχοι ως προς το γνωστικό αντικείμενο και ως προς τη μαθησιακή διαδικασία.**

**Α. Σε επίπεδο γνώσεων**

-Να γνωρίσουν οι μαθητές σε βάθος ιστορικά πρόσωπα και να προβληματιστούν για το ρόλο τους στην ιστορία

-Να μυηθούν σε ειδικά θέματα της Α.Ε. ιστορίας ( δημοκρατικοί θεσμοί, πολιτική σκέψη, οικονομία)

-Να γνωρίσουν όψεις της Α.Ε. φιλοσοφίας και της σωκρατικής σκέψης

-Να αντιληφθούν τη δεσπόζουσα θέση της Αθήνας στον αρχαίο ελληνικό κόσμο

-Να αποτιμήσουν τη σημαντική συμβολή της αρχαίας Αθήνας στη διαμόρφωση του παγκόσμιου πολιτισμού

-Να εξετάσουν τη διαλεκτική σχέση των πραγμάτων σε μια δεδομένη ιστορική στιγμή και να αναγνωρίσουν την τελική σύνθεση η οποία προκύπτει

**Β. Σε επίπεδο δεξιοτήτων**

Να ασκηθούν οι μαθητές στην πολύπλευρη και πολυπρισματική ερμηνεία των πραγμάτων

Να υιοθετήσουν κριτική στάση απέναντι σε πρόσωπα και γεγονότα

Να αποκτήσουν την ικανότητα να διακρίνουν, να αξιολογούν και να συνθέτουν

Να καταστούν επιδέξιοι να αναγνωρίζουν μέσα στο παρελθόν της ιστορίας δικές τους σύγχρονες καταστάσεις, να τις ερμηνεύουν και να τις φωτίζουν

Να αναπτύξουν την «ιστορική φαντασία»

Να καταστούν ικανοί να ανακαλύπτουν και να οικοδομούν τη γνώση μέσα σε ένα πλαίσιο ομαδικότητας και συνεργασίας

**Γ. Σε επίπεδο στάσεων**

Να κατανοήσουν οι μαθητές ότι ο κόσμος που ζουν είναι αποτέλεσμα μιας εξελικτικής πορείας , με υποκείμενα δράσης για την εξέλιξη αυτή, σε σημαντικό βαθμό, τους ανθρώπους

Να επιλέξουν ως στάση ζωής την απορία, την αμφισβήτηση, την αναζήτηση της αλήθειας, τον κριτικό έλεγχο

 Να προβληματίζονται, να θέτουν ερωτήματα, να αποφεύγουν τις έτοιμες απαντήσεις, να προσεγγίζουν τα πράγματα διαλεκτικά

Να εκτιμούν την πολυπρισματική εξέταση των γεγονότων μέσα στα πλαίσια της πολυφωνίας

**Σημειώστε αν αξιοποιούνται εκπαιδευτικά λογισμικά και υπηρεσίες των Τεχνολογιών της Πληροφορίας και Επικοινωνίας (ΤΠΕ)**

Φυλλομετρητής, μηχανές αναζήτησης, επεξεργαστής κειμένου, λογισμικό παρουσίασης ,ιστολόγιο μαθητών .

**1.4 Εκτιμώμενη διάρκεια**

Ώρα έναρξης: Η εφαρμογή του σεναρίου αρχίζει με την πρώτη διδακτική ώρα στο Εργαστήριο Πληροφορικής του σχολείου.

Διάρκεια: Δύο (2) διδακτικές ώρες

 1η διδ.ώρα: Συγκέντρωση και σύνθεση του υλικού

 2η διδ.ώρα: Παρουσίαση και αγώνας λόγων

**2.1 Γενική Περιγραφή**

 Το σχέδιο διδασκαλίας αρθρώνεται σε δύο φάσεις και πραγματοποιείται στο εργαστήριο Πληροφορικής του σχολείου. Είναι στη διακριτική ευχέρεια του διδάσκοντα να χωρίσει την τάξη σε ομάδες εργασίας ή να εμπλακεί το σύνολο των μαθητών στη διαδικασία της ιστορικής ανάλυσης και ερμηνείας.

 ***1η φάση - Αφόρμηση και εποικοδομητισμός* ( 7’ )**

 Ο καθηγητής, αφού κάνει μια σύντομη παρουσίαση του πρωτότυπου διδακτικού εγχειρήματος και προβεί σε μια σύντομη ανακεφαλαίωση των ιστορικών γεγονότων που σχετίζονται με την Αθήνα της εποχής του Περικλή και του Σωκράτη, με έμφαση στον Πελοποννησιακό πόλεμο, προβάλλει μέσω βιντεοπροβολέα από το διαδίκτυο πεντάλεπτο απόσπασμα από το ντοκυμαντέρ «Η αυτοκρατορία του πνεύματος» με ελληνικούς υπότιτλους.( Empires: The Greeks- Crucible of civilization/ Empire of the mind) <https://www.youtube.com/watch?v=rcp-P9T5CcU>

 Μετά την προβολή ο καθηγητής προκαλεί στους μαθητές καταιγισμό ιδεών με ερωτήσεις όπως:

* Τι σημαίνει για σας Περικλής;
* Ποιες λέξεις ανακαλεί στη μνήμη το όνομα Σωκράτης;
* Αρχαία Αθήνα: Μπορείτε με μια λέξη να σκιαγραφήσετε τη θέση της στην Ιστορία;
* Η προβολή του ντοκυμαντέρ σε συνδυασμό με τον καταιγισμό ιδεών ευαισθητοποιεί τους μαθητές , τους προβληματίζει, εξάπτει την περιέργειά τους και τους κινητοποιεί να εισχωρήσουν στο βάθος της Ιστορίας , να ερευνήσουν και να ανακαλύψουν την ιστορική αλήθεια .

***2η φάση- Επεξεργασία του ιστορικού διλήμματος «Περικλής και Σωκράτης: μια αντιπαράθεση» με στόχο την τελική τοποθέτηση η οποία θα προκύψει μέσα από τη διαδικασία «επίλυσης προβλήματος»***

* Μετά τον καταιγισμό ιδεών οι μαθητές καλούνται να ενταχθούν σε μια από τις ακόλουθες ομάδες, ανάλογα με το θέμα που τους συγκινεί και τους ενδιαφέρει:
* 1η Ομάδα: Φίλοι του Περικλή
* 2η Ομάδα: Φίλοι του Σωκράτη
* 3η Ομάδα: Πολιτειολόγοι
* 4η Ομάδα: Ιστορικοί της τέχνης
* 5η Ομάδα: Ιστορικοί του πνεύματος
* Με βάση φύλλα εργασίας οι ομάδες αναλαμβάνουν να επιτελέσουν η κάθε μια το ακόλουθο έργο:

1η Ομάδα: ***Φίλοι του Περικλή***

* Καλείται να ερευνήσει ζητήματα σχετικά με το βίο του Περικλή, τη μόρφωσή του , την κοινωνική του θέση, την πολιτική του ένταξη, τη ρητορική του δεινότητα, τις ηγετικές του ικανότητες, τη στρατηγική του ευφυϊα, τους οραματισμούς του, τα έργα του, τις επιτυχίες και τις αποτυχίες του.
* Η ομάδα ερευνά στο διαδίκτυο το υλικό της αξιoποιώντας το σχετικό λήμμα της ελληνικής Βικιπαίδεια [https://el.wikipedia.org/wiki/Περικλής](https://el.wikipedia.org/wiki/%CE%A0%CE%B5%CF%81%CE%B9%CE%BA%CE%BB%CE%AE%CF%82), αλλά και αρχαιογνωστικούς ιστότοπους όπως: <http://www.pbs.org/empires/thegreeks/characters/pericles_p1.html>

<http://www.nndb.com/people/872/000092596/>

2η Ομάδα: ***Φίλοι του Σωκράτη***

 Ερευνά το βίο και προχωρά σε ανατομία της προσωπικότητας του Σωκράτη, αναδεικνύει το ρόλο του ως δασκάλου, μελετά στοιχεία της φιλοσοφίας του, αποτιμά τη θέση του στην αρχαία ελληνική και την παγκόσμια φιλοσοφία, επικεντρώνεται στην απολογία και το θάνατό του, εκτιμά τη συμβολή του στη νοοτροπία και τη σκέψη του σύγχρονου ανθρώπου.

Η ομάδα ερευνά στο διαδίκτυο το υλικό της αξιoποιώντας το σχετικό λήμμα της ελληνικής Βικιπαίδεια [https://el.wikipedia.org/wiki/Σωκράτης](https://el.wikipedia.org/wiki/%CE%A3%CF%89%CE%BA%CF%81%CE%AC%CF%84%CE%B7%CF%82) , αλλά και ιστότοπους σχετικούς με την Α.Ε. φιλοσοφία όπως:

<http://plato.stanford.edu/entries/socrates/>

3η Ομάδα: ***Πολιτειολόγοι***

 Έργο της είναι να μελετήσει την Αθηναϊκή Δημοκρατία και συγκεκριμένα την άμεση δημοκρατία με τις βελτιώσεις και τις μεταρρυθμίσεις του Περικλή και να εξετάσει κατά πόσον το αθηναϊκό αυτό πολίτευμα επηρέασε και διαμόρφωσε τη σύγχρονη δημοκρατία και τους δημοκρατικούς θεσμούς.

Η ομάδα ερευνά στο διαδίκτυο το υλικό της με αναφορά στους ακόλουθους ιστότοπους:

<http://www.stoa.org/projects/demos/home> <http://www.tetraktys.org/genika/mid%20atheniandemo06.htm>

4η Ομάδα***: Ιστορικοί της τέχνης***

 Η ομάδα αυτή ασχολείται με την εκρηκτική ανάπτυξη της τέχνης και του πολιτισμού την εποχή του Περικλή. Στο επίκεντρο της έρευνάς της βρίσκονται οι εικαστικές τέχνες , η γλυπτική, η δραματική ποίηση, το θέατρο, η αρχιτεκτονική. Αφού προβεί σε μια αποτύπωση των πραγμάτων, διερευνά όψεις της Α.Ε. τέχνης στο σήμερα.

 Η ομάδα αντλεί τις πληροφορίες της από ιστότοπους όπως:

<http://odysseus.culture.gr/> <http://www.fhw.gr/chronos/05/gr/culture/index.html>

 5η Ομάδα: ***Ιστορικοί του πνεύματος***

 Οι Ιστορικοί του πνεύματος μελετούν την ανάπτυξη της παιδείας στην αρχαία Αθήνα, όπως αυτή εκφράζεται μέσα από την εκπαίδευση, τη φιλοσοφία, τις επιστήμες, τη διανόηση. Στόχος τους να εξετάσουν κατά πόσο το πνεύμα, δρώντας υπόγεια, διαμορφώνει, τελικά, την Ιστορία.

 Ιστότοποι που προτείνονται για έρευνα:

[https://el.wikipedia.org/wiki/Εκπαίδευση\_στην\_αρχαία\_Ελλάδα](https://el.wikipedia.org/wiki/%CE%95%CE%BA%CF%80%CE%B1%CE%AF%CE%B4%CE%B5%CF%85%CF%83%CE%B7_%CF%83%CF%84%CE%B7%CE%BD_%CE%B1%CF%81%CF%87%CE%B1%CE%AF%CE%B1_%CE%95%CE%BB%CE%BB%CE%AC%CE%B4%CE%B1)

<http://www.bu.edu/wcp/Papers/Educ/EducKato.htm>

<https://www.nationalgeographic.com/history/history-magazine/article/education-in-ancient-greece>

 **2.1.2 Ανακοινώσεις ομάδων**

 Αφού ολοκληρωθεί στα πλαίσια της 1ης διδ.ώρας η διερευνητική εργασία με τη συγκέντρωση και αξιολόγηση του εκπαιδευτικού υλικού από δάσκαλο και μαθητές, την 2η διδ. ώρα οι ομάδες παρουσιάζουν στην ολομέλεια της τάξης τα πορίσματά τους. Οι μαθητές προβάλλουν στην ολομέλεια τα πορίσματα της έρευνάς τους με τη χρήση λογισμικού powerpoint, ώστε, χάρη στην εποπτεία, να μπορούν εύκολα να τα αφομοιώσουν οι συμμαθητές τους και να τα συγκρατήσουν στη μνήμη τους.. Κάθε παρουσίαση δεν υπερβαίνει τα 6’. Συνολική διάρκεια παρουσίασης 30’.

 **2.1.3** **Αγώνας λόγων**

Τα τελευταία 15’ της 2ης διδ. ώρας αφιερώνονται σε διαλεκτική αντιπαράθεση μεταξύ των μαθητών, προκειμένου να δοθεί οριστική απάντηση στο δίλημμα “ Περικλής και Σωκράτης: μια αντιπαράθεση”. Την μία ομάδα συγκροτούν τρεις μαθητές που προέρχονται από τις ομάδες «Φίλοι του Περικλή» και «Πολιτειολόγοι», οι οποίοι είναι υπέρμαχοι της πολιτικής πράξης και σκέψης , και την άλλη ομάδα τρεις μαθητές από τις ομάδες «Φίλοι του Σωκράτη» και «Ιστορικοί του πνεύματος», οι οποίοι πρεσβεύουν τον καταλυτικό ρόλο του πνεύματος στην ιστορική εξέλιξη. Την κριτική επιτροπή αποτελούν οι μαθητές της ομάδας «Ιστορικοί της τέχνης». Ο αγώνας λόγων επί της ουσίας συμπυκνώνει και ανακεφαλαιώνει την όλη προσπάθεια των ομάδων.

**2.2 Προτεινόμενη εκπαιδευτική μέθοδος**

Πρόκειται για εμπλουτισμένη διδασκαλία, η οποία αξιοποιεί τις ΤΠΕ και κινείται στα πλαίσια της διαθεματικότητας ( Ιστορία, Φιλοσοφία, Τέχνη, Πολιτική Επιστήμη). Η όλη μεθοδολογία βασίζεται στη διαδικασία επίλυσης προβλήματος και ακολουθεί τις αρχές και τη φιλοσοφία της ανακαλυπτικής-συνεργατικής μεθοδολογίας . Ο καθηγητής είναι ο δημιουργός ενός πρωτότυπου σχεδίου διδασκαλίας που στόχο έχει να πλαισιώσει με πρόσθετα στοιχεία το αναλυτικό πρόγραμμα και να εμβαθύνει στην ερμηνεία της Ιστορίας. Οι μαθητές από την πλευρά τους οικοδομούν την ιστορική γνώση μεθοδικά και επιστημονικά. Ερευνούν, ανακαλύπτουν, αξιολογούν, ιεραρχούν, κρίνουν, συγκρίνουν, συνθέτουν, δημιουργούν. Επιπρόσθετα, η επιλογή της ομαδοσυνεργατικής διδασκαλίας ωθεί τους μαθητές να κατανοήσουν ότι η κατάκτηση της γνώσης είναι ,πέραν των άλλων, και υπόθεση συνεργασίας και διαλόγου. Τέλος, ο αγώνας λόγων των μαθητών , ως επιστέγασμα της όλης προσπάθειας, καταδεικνύει την σπουδαιότητα για την επιστημονική αλήθεια του διαλεκτικού σχήματος «θέση-αντίθεση= σύνθεση»

**2.3 Υλικοτεχνική Υποδομή**

Ο εξοπλισμός του Εργαστηρίου πληροφορικής του σχολείου.

**2.4 Αξιολόγηση της διδακτικής πρακτικής**

 O αναστοχασμός και η αξιολόγηση συντελούνται με τον αγώνα λόγων μεταξύ των μαθητών, ο οποίος διεξάγεται στο τέλος της 2ης διδ. ώρας. Χάρη στην αντιπαράθεση των επιχειρημάτων, τόσο οι μαθητές που αγορεύουν, όσο και οι μαθητές ακροατές, έχουν τη δυνατότητα αβίαστα και αυθόρμητα να ανακεφαλαιώσουν, να ανασυνθέσουν, να κατανοήσουν, να εμπεδώσουν, να βιώσουν. Αυτό που τελικά τους μένει είναι το απόσταγμα από όλα όσα ερεύνησαν, ανακάλυψαν, δημιούργησαν, είδαν, άκουσαν στα πλαίσια ενός μαθήματος που κινήθηκε στα όρια της βιωματικής εμπειρίας.

Η προσδοκία είναι οι μαθητές να κρατήσουν ως εφόδια στις αποσκευές του νου τους τα ακόλουθα:

1. Στην Ιστορία δεν είναι πρωταγωνιστές μόνο οι πολιτικοί και στρατιωτικοί ηγέτες , αλλά και οι άνθρωποι του πνεύματος
2. Περικλής και Σωκράτης είναι δύο σημαντικές ιστορικές περιπτώσεις ανδρών που προσφέρονται για μία αντιπαράθεση, αναφορικά με την προσφορά τους στο ιστορικό γίγνεσθαι

Η Αθήνα του 5ου αι. π.Χ. , αντιπροσωπεύει μια ιδανική ιστορική περίπτωση, όπου είχαμε εξαιρετικά επιτεύγματα σε όλους τους τομείς (πολίτευμα, κοινωνική οργάνωση, θεσμοί, φιλοσοφία, επιστήμες, τέχνη) με σημαντικό ρόλο στη διαμόρφωση του σύγχρονου κόσμου.